जोसेफ त्साई चेयरमैन का पद संभालेंगे, कंपनी ने सक्सेशन प्लान की घोषणा की
Alibaba Group Announces Succession Plan अलीबाबा ग्रुप ने मंगलवार को सक्सेशन प्लान की घोषणा की। इसके अनुसार ई-कॉमर्स एग्जीक्यूटिव एडी योंगमिंग वू कंपनी के CEO के रूप में डेनियल झांग की जगह लेंगे
अलीबाबा ग्रुप ने मंगलवार को सक्सेशन प्लान की घोषणा की। इसके अनुसार ई-कॉमर्स एग्जीक्यूटिव एडी योंगमिंग वू कंपनी के CEO के रूप में डेनियल झांग की जगह लेंगे। झांग क्लाउड इंटेलिजेंस ग्रुप पर फोकस करेंगे। झांग अलीबाबा ग्रुप के CEO और चेयरमैन के साथ-साथ अलीबाबा की क्लाउड इंटेलिजेंस यूनिट के प्रमुख के रूप में काम कर रहे हैं। एग्जीक्यूटिव वाइस चेयरमैन जोसेफ त्साई चेयरमैन का पद संभालेंगे।
झांग साल 2015 में अलीबाबा के CEO बने थे। कंपनी के को-फाउंडर जैक मा को रिप्लेस कर 2019 में उन्होंने चेयरमैन का पद संभाला था। झांग ने कहा, 'यह मेरे लिए बदलाव करने का सही समय है। मैं आने वाले महीनों में जो और एडी के साथ मिलकर काम करने की उम्मीद करता हूं, ताकि सीमलेस ट्रांजिशन को एन्श्योर किया जा सके।'
बदलाव 10 सितंबर से प्रभावी होंगे
जोसेफ त्साई ने कहा, 'एडी ने कंपनी के टेक्नोलॉजी-बेस्ड प्लेटफॉर्म को डेवलप करने में महत्वपूर्ण भूमिका निभाई थी।' कंपनी में किए गए ये बदलाव 10 सितंबर से प्रभावी होंगे। दो साल की उथल-पुथल के बाद इस साल की शुरुआत में फर्म ने कहा था कि कंपनी को छह अलग-अलग यूनिट में रीस्ट्रक्चर करेगी। हर एक यूनिट का अलग बोर्ड और CEO होगा।
अलीबाबा के को-फाउंडर्स में से एक हैं एडी योंगमिंग
एडी योंगमिंग वू अलीबाबा के को-फाउंडर्स में से एक हैं। वू 1999 में स्थापना के दौरान कंपनी के टेक्नोलॉजी डायरेक्टर भी थे। उन्होंने दिसंबर 2005 से Alipay के चीफ टेक्नोलॉजी ऑफिसर के रूप में काम किया, नवंबर में अलीबाबा के मोनेटाइजेशन प्लेटफॉर्म अलीमामा के बिजनेस डायरेक्टर बने और दिसंबर 2007 में इसके जनरल मैनेजर के रूप में प्रमोट हुए।
2008 में Taobao के चीफ टेक्नोलॉजी ऑफिसर और अक्टूबर 2011 में उन्होंने अलीबाबा ग्रुप के सर्च, ऐडवर्टाइजिंग और मोबाइल बिजनेस के हेड का रोल संभाला। वू ने अप्रैल 2015 से अक्टूबर 2021 तक अलीबाबा हेल्थ इन्फॉर्मेशन टेक्नोलॉजी लिमिटेड के डायरेक्टर और अप्रैल 2015 से मार्च 2020 तक अलीबाबा हेल्थ के चेयरमैन के रूप में कार्य किया। सितंबर 2014 से सितंबर 2019 तक, वह अलीबाबा ग्रुप के बोर्ड चेयरमैन के विशेष सहायक थे।
